b'\n_START_ARTICLE_\nMo\xc4\x8dvirski cekin\xc4\x8dek\n_START_SECTION_\nRaz\xc5\xa1irjenost\n_START_PARAGRAPH_\nMo\xc4\x8dvirski cekin\xc4\x8dek sega od Francije preko Srednje in Ju\xc5\xbene Evrope ter Azije do Amurja. V Evropi je vrsta na severu raz\xc5\xa1irjena do Baltika, na jugu do Tur\xc4\x8dije. V Angliji je vrsta izumrla okrog leta 1848 (Tolman & Lewington, 1997).\n_START_SECTION_\nKrila\n_START_PARAGRAPH_\nZgornja stran kril pri samcu je zlatorde\xc4\x8de barve z ozkim \xc4\x8drnim robom in po eno \xc4\x8drno pego na vsakem krilu. Pri samici je zgornja stran prednjih kril manj izrazite ognjeno rde\xc4\x8de barve, \xc4\x8drn zunanji rob pa je \xc5\xa1ir\xc5\xa1i kot pri samcih; zgornja stran zadnjih kril je \xc4\x8drna, le \xc5\xa1irok zunanji rob je oran\xc5\xbeen._NEWLINE_Spodnja stran sprednjih kril je pri samcu in samici oran\xc5\xbene barve s \xc4\x8drnimi pegami pri zunanjem robu kril in z belo obrobljenim \xc4\x8drnimi pegami proti telesu metulja. Spodnja stran zadnjih kril je pri obeh spolih modrosive barve, oran\xc5\xbeni zunanji pas pa poteka od prve do \xc5\xa1este \xc5\xbeile. Belo obrobljene pege so razporejene v zna\xc4\x8dilnem vzorcu.\n_START_SECTION_\n\xc5\xbdivljenjski prostor\n_START_PARAGRAPH_\n\xc5\xbdivi v omejenih predelih po vla\xc5\xbenih travnikih in mo\xc4\x8dvirjih, poseljuje obre\xc5\xbeja rek in jezer ter z visoko in gosto zeli\xc5\xa1\xc4\x8dno vegetacijo porasle vodne jarke. Osebki tega metulja se obi\xc4\x8dajno nahajajo posami\xc4\x8d, saj samec \xc5\xa1\xc4\x8diti svoj teritorij pred drugimi samci iste vrste. Manj\xc5\xa1i mo\xc4\x8dvirski travnik ali 100 in ve\xc4\x8d m\xc2\xb2 zadostuje za en par cekin\xc4\x8dkov. Zaradi izsu\xc5\xa1evanja se je njihov \xc5\xbeivljenjski prostor po vsej Evropi mo\xc4\x8dno zmanj\xc5\xa1al in zato postaja ta metulj vedno redkej\xc5\xa1i.\n_START_SECTION_\nDoba letanja\n_START_PARAGRAPH_\nLeta od maja do junija in od avgusta do septembra v dveh zarodih, pravimo da je to dvogeneracijska vrsta.\n_START_SECTION_\nRazmno\xc5\xbeevanje\n_START_PARAGRAPH_\nSamica odlaga jaj\xc4\x8deca v majhnih skupinah na spodnjo stran listov hranilnih rastlin gosenic (kislice). Gosenica je zelena in posuta z belimi pegicami; glavo ima rjavo. Mrzli del leta prezimijo in postanejo aktivne v sredini meseca maja.  Zabubijo se na steblu ali ob osrednji \xc5\xbeili na hranilni rastlini. Buba je pepenato siva z rjavimi pegami.\n_START_SECTION_\nPrehranjevanje\n_START_PARAGRAPH_\nHrani se z raznimi vrstami kislic.\n_START_SECTION_\nMo\xc4\x8dvirski cekin\xc4\x8dek v Sloveniji\n_START_PARAGRAPH_\nMo\xc4\x8dvirski cekin\xc4\x8dek je v Sloveniji in Evropski uniji zaradi izginjanja ni\xc5\xbeinskih, mo\xc4\x8dvirnih ali vla\xc5\xbenih travnikov, ki so njegov \xc5\xbeivljenjski prostor, ogro\xc5\xbeena vrsta.'